MT Il-Ġurnal Uffiċjali tal-Unjoni Ewropea L 282/41

DEĊIŻJONI TAL-AWTORITÀ TA’ SORVELJANZA TAL-EFTA

Nru 245/09/COL

tas-27 ta’ Mejju 2009

dwar l-allegata għajnuna illegali mill-Istat lill-impriża NordBook AS (preċedentement Rotanor Bokproduksjon AS) (In-Norveġja)

L-AWTORITÀ ta’ SORVELJANZA TAL-EFTA (1),

Wara li kkunsidrat il-Ftehim dwar iż-Żona Ekonomika Ewropea (2), partikolarment l-Artikoli 61 u 63, u l-Protokoll 26 tiegħu,

Wara li kkunsidrat il-Ftehim bejn l-Istati ta’ EFTA dwar it-Twaqqif ta’ Awtorità tas-Sorveljanza u Qorti tal-Ġustizzja (3), u b’mod partikolari l-Artikoli 5 u 24 u l-Protokoll 3 tiegħu,

BILLI:

1. PROĊEDURA

Bl-ittra tat-30 ta’ Settembru 2005 (Avveniment Nru No 344941), Advokatfirmaet Grenland, f’isem Bokbinderiet Johnsen AS (minn hawn ‘il quddiem imsejħa “il-kwerelant”), irreġistrat ilment kontra għotja allegata ta’ għajnuna mill-Muniċipalità ta’ Skien lil Bokproduksjon AS (minn hawn ‘il quddiem imsejħa “Rotanor”).

Skont il-kwerelant, il-Muniċipalità ta’ Skien tat għajnuna mill-Istat permezz ta’ Kontorbygg AS (minn hawn ‘il quddiem imsejħa “Kontorbygg”), kumpanija ta’ responsabbiltà limitata li hija sjieda tal-Muniċipalità ta’ Skien, billi daħlet f’arranġament ta’ bejgħ u kiri lura immedjat ma’ Rotanor.

Bl-ittra ta-31 ta’ Jannar 2006 (Avveniment Nru 353861), l-Awtorità talbet informazzjoni ulterjuri mingħand l-awtoritajiet Norveġiżi.

Bl-ittra tat-13 ta’ Marzu 2006 mill-Ministeru tal-Amministrazzjoni tal-Gvern u r-Riforma (Avveniment Nru 367150), l-awtoritajiet Norveġiżi wieġbu għat-talba ta’ informazzjoni.

Bl-ittra tas-16 Marzu 2007 (Event No 409639), l-Awtorità talbet informazzjoni ulterjuri fir-rigward ta’ erba’ punti addizzjonali. L-awtoritajiet Norveġiżi wieġbu bl-ittra tad-19 ta’ April 2007 (Avveniment Nru 418736).

Bl-ittra tal-11 ta’ Marzu 2008, il-Ministeru tal-Amministrazzjoni tal-Gvern u r-Riforma informa lill-Awtorità li NordBook AS (preċedentement magħrufa bħala Rotanor Bokproduksjon AS, minn hawn ‘il quddiem imsemmija “NordBook”) kienet ġiet iddikjarata bħala falluta fis-27 ta’ Frar 2008 mill-qorti Distrettwali ta’ Nedre Telemark, u l-proprjetà kienet għaddiet taħt il-ġestjoni tal-Qorti fis-27 ta’ Frar 2008 (Avveniment Nru 469070).

Bl-ittra tal-4 ta’ Novembru 2008 (Avveniment Nru 496785), l-Awtorità bagħtet talba għal informazzjoni lill-awtoritajiet Norveġiżi għal aktar informazzjoni dwar il-propjetà u dwar il-proċedimenti tal-falliment. L-awtoritajiet Norveġiżi wieġbu bl-ittra tal-1 ta’ Diċembru 2008 (Avveniment Nru 500279).

Bl-ittra tal-4 ta’ Marzu 2009 (Avveniment Nru 511286), l-Awtorità informat lill-kwerelant dwar l-intenzjoni tagħha li tagħlaq il-każ. Il-kwerelant wieġeb bl-ittra tat-30 ta’ Marzu 2009 (Avveniment Nru 513907). Il-kwerelant bagħat informazzjoni addizzjonali fl-ittra li ġiet irċevuta fit-23 ta’ April 2009 (Avveniment Nru 516392).

2. IL-BENEFIĊJARJU TAL-GĦAJNUNA ALLEGATA

Rotanor kienet sussidjarja tal-kumpanija Daniża Nørhaven AS. Il-kumpanija tmur lura għall-ħarifa tas-sena 2000, meta Nørhaven inxtrat mill-kumpanija Kr. Johnsen Grafiske Senter AS u bidlet isimha għal Rotanor. Il-kumpanija kienet attiva fis-suq tal-istampar u l-legatura ta’ kotba u pubblikazzjonijiet oħra. Il-kumpanija kienet tinsab fi Skien, in-Norveġja.

F’April 2004 AiT AS, entità ta’ produzzjoni li tinsab fi Gjøvik, inxtrat minn Nørhaven. Wara, l-attivitajiet ta’ AiT u Rotanor ġew kolokalizzati fi Skien, u amalgamaw f’kumpanija ġdida bl-isem ta’ NordBook.

NordBook ġiet iddikjarata falluta fis-27 ta’ Frar 2008 mill-Qorti Distrettwali ta’ Nedre Telemark, u l-proprjetà tpoġġiet taħt il-ġestjoni tal-Qorti fl-istess jum. Sa Diċembru 2008 il-proċedimenti tal-falliment kienet waslu qrib li jiġu ffinalizzati, u l-assi kollha tal-kumpanija ġew illikwidati indipendentement. Mhu ser jitħallas l-ebda dividend lil kredituri mhux assigurati u ma hemm l-ebda kumpanija ta’ suċċessjoni.

3. DESKRIZZJONI TAL-ALLEGATA GĦAJNUNA MILL-ISTAT

Skont il-kwerelant, l-allegata għajnuna mill-Istati ngħatat lil Rotanor fil-forma ta’ arranġament ta’ bejgħ b’kundizzjonijiet vantaġġjużi u ta’ kiri lura immedjat ma’ Kontorbygg, kumpanija bi sjieda tal-Muniċipalità ta’ Skien. Skont il-kwerelant dan il-ftehim ma sarx skont termini tas-suq.

Skont l-informazzjoni li ngħatat mill-awtoritajiet Norveġiżi, Nørhaven xtaqet tiċċentralizza l-produzzjoni tagħha, billi tillokalizzahom jew fi Skien jew fi Gjøvik, u fetħet negozjati mal-Kunsilli tal-Bliet fiż-żewġ Muniċipalitajiet. Il-Munċipalità ta’ Skien (minn hawn ‘il quddiem imsejħa “il-Muniċipalità”) offriet li tixtri l-proprjetà ta’ Rødmyrlia 40 fuq il-kundizzjoni li l-NordBook tikri l-proprjetà lura għal perjodu itwal ta’ żmien bl-intenzjoni li tiżviluppa aktar in-negozji tagħha fi Skien. Fl-4 ta’ Novembru 2004 il-Kunsill tal-Belt tal-Munċipalità iddeċieda li jagħti somma ta’ NOK 40 miljun lil Kontorbygg AS (minn hawn ‘il quddiem imsejħa “Kontorbygg”) f’kapital azzjonarju bl-iskop li tixtri l-proprjetà.

Sabiex jiġi stabbilit il-prezz tas-suq għall-prezz tal-kiri u l-valur tal-bejgħ tal-proprjetà, il-Muniċipalità qabbdet stimatur tal-proprjetà lliċenzjat. Id-data tar-rapport tal-istimatur hija t-18 ta’ Ġunju 2004. Skont dan ir-rapport il-prezz tas-suq ta’ Rødmyrlia 40 bħala oġġett ta’ kiri kien stmat għal NOK 433 360 kull sena inkluż l-ispejjeż annwali. Il-prezz tas-suq tal-proprjetà bħala oġġett ta’ bejgħ kien ikkalkolat abbażi tal-prezz annwali tal-kera, u ġie stmat għal NOK 36 000 000.

Il-proprjetà inxtrat minn Kontorbygg għall-prezz ta’ NOK 34 465 000, li huwa madwar 96 % tal-prezz issuġġerit mill-istimatur (NOK 36 000 000). Madanakollu, Kontorbygg kriet din il-proprjetà lil Rotanor għal ħlas annwali ta’ NOK 2 400 000 biss, li huwa madwar 54 % tal-prezz issuġġerit mill-istimatur (NOK 4 433 600). Għaldaqstant, filwaqt li l-bini nxtara bi prezz li kien qrib ħafna tal-valutazzjoni tal-valur, il-kirja kienet konsiderevolment anqas minn dak li ħareġ mill-valutazzjoni tal-valur li ntalbet mill-Muniċipalità.

4. VALUTAZZJONI

Il-fatt li l-prezz tal-bejgħ kien qrib tal-valutazzjoni tal-valur filwaqt li l-kirja kienet konsiderevolment anqas mill-valutazzjoni tal-valur huwa indikazzjoni qawwija li ngħatat għajnuna illegali mill-Istati.

Il-benefiċjarju tal-allegata għajnuna, NordBook (preċedentement Rotanor), m’għadux jeżisti u l-assi tiegħu se jiġu llikwidati indipendentement matul il-proċedimenti tal-falliment li nbdew fi Frar 2008.

L-Awtorità tqis li NordBook hija impriża indipendenti għall-iskop tal-applikazzjoni tar-regoli tal-għajnuna mill-Istat. L-għajnuna allegata tirrigwarda direttament l-attivitajiet ta’ NordBook fin-Norveġja, jiġifieri l-bini tagħha fi Skien.

Minbarra dan, billi l-assi ta’ NordBook se jiġu llikwidati indipendentement u mhu ser ikun hemm l-ebda kumpanija ta’ suċċessjoni, l-Awtorità tikkonkludi li jekk kienet ingħatat għajnuna mill-Istat lil NordBook (preċedentement Rotanor), din l-għajnuna m’għadhiex qed tipproduċi effett ta’ distorsjoni u ma tat benefiċċju lill-ebda xerrej tal-assi tal-impriża (4). Għaldaqstant, anke jekk kienet ingħatat għajuna illegali, l-irkupru ta’ kwalunkwe għajnuna mogħtija lil NordBook kien ikun impossibbli (5).

L-impriża temmet kull attività ekonomika u ma hemm l-ebda kumpanija ta’ suċċessjoni. F’dawn iċ-ċirkostanzi, deċiżjoni mill-Awtorità dwar l-ikklasifikar bħala għajnuna mill-Istat tal-miżuri inkwistjoni u dwar il-kumpatibbiltà tagħhom mal-Ftehim taż-ŻEE ma jkollha l-ebda effett prattiku (6). B’riżultat ta’ dan, l-issuktar tal-proċedura prevista fil-Parti II tal-Protokoll 3 tal-Ftehim tas-Sorveljanza u l-Qorti fir-rigward ta’ dawn il-miżuri m’għandha l-ebda skop utli.

5. KONKLUŻJONI

Abbażi ta’ dawn il-kunsiderazzjonijiet ta’ hawn fuq, l-Awtorità ssib li l-proċedura kontra NordBook m’għandha l-ebda skop utli.

ADOTTAT DIN ID-DEĊIŻJONI:

Artikolu 1

Il-proċedura mibdija skont l-Artikolu 10 fil-Parti II tal-Protokoll 3 tal-Ftehim dwar is-Sorveljanza u l-Qorti dwar l-allegata għajnuna mill-Istat mogħtija lill-impriża NordBook AS (preċedentement Rotanor) hija b’dan magħluqa.

Artikolu 2

Din id-deċiżjoni hija indirizzata lir-Renju tan-Norveġja.

Artikolu 3

Il-verżjoni Ingliża biss hija awtentika.

Magħmul fi Brussell, is-27 ta’ Mejju 2009. Għall-Awtorità tas-Sorveljanza tal-EFTA Per SANDERUD President Kurt JAEGER Membru tal-Kulleġġ

(1) Minn hawn ‘il quddiem imsejħa “l-Awtorità”.

(2) Minn hawn ‘il quddiem imsejjaħ “il-Ftehim taż-ŻEE”.

(3) Minn hawnhekk ‘il quddiem imsejjaħ “Il-Ftehim dwar is-Sorveljaza u l-Qorti”.

(4) Ara, l-Każ C-390/98 H.J. Banks & Co. Ltd v The Coal Authority and Secretary of State for trade and Industry [2001] ECR I-6117, paragrafu 77, u l-Każ C-277/00 Germany v Commission [2004] ECR I-3925, sommarju 5.

(5) Id-Deċiżjoni tal-Kummissjoni 2008/141/KE dwar il-miżuri tal-għajnuna implimentati fi Spanja għal IZAR, il-Każ C 47/03, (ĠU L 44, 20.2.2008, p. 33), li u d-Deċiżjoni tal-Kummissjoni 2006/238/KE dwar il-miżuri implimentati minn Franza għall-Mines de potasse d’Alsace, il-Każ C 53/2000, (ĠU L 86, 24.3.2006, p. 20).

(6) Ara nota 5 ta’ qiegħ il-paġna.